Þröstur Friðfinnsson skrifar 25. nóvember 2019 10:00 Þingsályktunartillaga um málefni sveitarfélaga , grein VI . Það vill gleymast í umræðu um lágmarksíbúafjölda í sveitarfélögum , að málið snýst ekki bara um tölur , hvort heldur er íbúafjölda eða krónur . Það snýst um einstaklinga , um lífsgæði , um samfellu byggðar í landinu og ekki síst um virðingu . Virðingu fyrir fólki , virðingu fyrir sögu , virðingu fyrir rétti einstaklinga , sjálfsvirðingu samfélaga . Að treysta ekki íbúum til að hafa sjálfir vit á hvort rétt sé að sameina þeirra sveitarfélag öðru er hrokafullt virðingarleysi . Markmið þingsályktunartillögu um sveitarfélög fara ágætlega saman með sýn íbúa um bjartari framtíð , því er þessi valdhroki óþarfur og skaðlegur . Þó Tjörnesingar séu ekki fjölmennt samfélag , eru þar sterkar hefðir . Þar býr fólk sem í áratugi hefur af óeigingirni og fyrir lítið endurgjald , unnið heilshugar fyrir sitt samfélag . Sýnt ráðdeild í rekstri og vel kunnað sínum fótum forráð . Sveitarfélagið hefur borið ábyrgð á þjónustu við íbúa , hvort sem hún hefur verið aðkeypt eða veitt af því sjálfu . Íbúar hafa lifað sáttir við sitt fyrirkomulag , það hefur að heldur ekki verið baggi á nágrönnum eða þjóðinni í heild . Tjörnesingar eru ekki margir , en þeir eru einstaklingar , Íslendingar , og hreint ekki ómerkilegri en aðrir . Þegar talað er um smærri sveitarfélög sem tölur , án þess að gæta að því að á bak við þær tölur er lifandi fólk , er því sýnd bæði óvirðing og hroki . Einn megin styrkleiki smárra samfélaga er samheldni . Kraftur og vilji til að hlaupa undir bagga þegar þörf er á , lítil krafa um mikla veraldlega umbun fyrir . Það eru margvísleg lífsgæði fólgin í búsetu í litlum samfélögum , s.s. nálægð við náttúru og auðlindir til lands og sjávar . Persónuleg tengsl milli íbúa eru sterk og félagsauður mikill og langvarandi . Ekki skyldi vanmeta þeirra framlag til okkar þjóðfélags , hvort sem horft er til mannauðs eða veraldlegs . Fjölbreytni í samfélagsgerð og búsetukostum er einn af styrkleikum okkar góða lands . Við megum ekki sóa þeim fjölbreytileika og þvinga byggðir allar til sömu hátta . Þó óbyggðir heilli marga , er landið þó mun meira virði þar sem byggðin er blómleg og margvísleg . Því ber að virða samfélögin , söguna og hlúa að fjölbreyttri búsetu til framtíðar . Lífsgæði mælast ekki bara í krónum og aurum , hið stóra er ekki endilega betra eða rétthærra en hið smáa . Eitt fegursta blóm sem á Íslandi vex er Gleym-mér-ei , um það trúi ég að fleiri séu mér sammála . Hún er ekki hrópandi á torgum , gnæfir ekki yfir , en hún á samt sinn sess og sína stöðu í okkar flóru . Með tali um að taka sjálfsákvörðunarrétt af íbúum minni sveitarfélaga með einu pennastriki , er sótt að réttindum þeirra , sjálfsvirðingu og hreinlega lífshamingju . Harkaleg stefna yfirvalda kemur sem köld hrokafull vatnsgusa í andlit þúsunda sem eru sátt við sitt nærsamfélag . Sem eru stolt af sínu byggðarlagi , sögu þess og stöðu , sem hafa hingað til getað horft bjartsýn til framtíðar . Óvarlegt tal þar sem ekki er skeytt um rök eða sannindi , tekur á íbúa margra minni sveitarfélaga . Það brýtur niður sjálfsmynd , það veikir vilja til góðra verka fyrir samfélagið og dregur bjartsýni og þrótt úr þessum samfélögum . Þetta gengur þvert gegn meginmarkmiðum þingsályktunartillögu um framtíð sveitarfélagastigsins . Þar er talað um sveitarfélögin sem hornstein lýðræðis og um styrkingu hinna dreifðu byggða til framtíðar . Ég skora á ráðamenn að láta af hrokafullu tali um tölur , þar sem ekki er skeytt um að á bak við þær er lifandi fólk með tilfinningar . Fólk sem hefur rétt til að vera fullgildir þegnar í samfélagi okkar , með sama rétt og hver annar til að hafa áhrif á sína framtíð og sinna byggðarlaga . Lýðræðið endar ekki við einhverja órökstudda tölu , það á að vera allra . Höfundur er sveitarstjóri Grýtubakkahrepps . Í þingsályktunartillögu um málefni sveitarfélaga , er mikið talað um lýðræði , virðingu , sjálfbærni og sjálfstjórnarrétt sveitarfélaga og er það vel .